晁补之
次韵苏公翰林赠同职邓温伯怀旧作
雪堂蜜酒花作醅，教蜂使酿花自栽。
堂前雪落蜂正蛰，恨蜂不采西山梅。
漫浪饮处空有迹，无酒可沃胸崔嵬。
不知几唤樊口渡，五见新历颁清台。
邓公昔叹不可挽，素衣未化京雒埃。
山中相邀阻筇杖，天上对直同金罍。
只今江边春更好，渔蓑不晒悬墙隈。
百年变化谁得料，剑光自出丰城苔。
老儒经济国势定，近臣献纳天颜开。
蜀公亭上别公处，花柳未逐东风摧。
尚容登堂谭落屑，不媿索米肠鸣雷。
因知流落本天命，何必挽引须时来。
九关沉沉虎豹静，无复极目江枫哀。